A Bizottság 1040/2002/EK rendelete

(2002. június 14.)

a növény-egészségügyi ellenőrzésre irányuló közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról, valamint a 2051/97/EK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/36/EK bizottsági irányelvvel [1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése ellen irányuló védekezési intézkedésekről szóló, 2000. május 8-i 2000/29/EK tanácsi irányelvre [2] és különösen annak 23. cikke (5) bekezdésének utolsó albekezdésére,

mivel:

(1) A 2000/29/EK irányelv értelmében a Közösség pénzügyi hozzájárulást nyújthat a tagállamoknak a közvetlenül a harmadik országokból vagy a Közösség egyéb területeiről behurcolt károsító szervezetek leküzdésére irányuló, azok megsemmisítését, vagy ha az nem lehetséges, visszaszorítását célzó védekezési intézkedésekkel kapcsolatosan megtett, illetve tervezett szükséges intézkedésekkel kapcsolatos költségek fedezésére.

(2) A tagállamok különösen a területükre behurcolt károsítók által okozott fertőzések megfékezésére elfogadott vagy elfogadni tervezett különös intézkedések céljaira igényelhetik a közösségi pénzügyi hozzájárulást. Ennek a hozzájárulásnak a felső határa a támogatásra jogosult költségek 50 %-a.

(3) A növény-egészségügyi ellenőrzésre irányuló közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról szóló, 1997. október 20-i 2051/97/EK bizottsági rendelet [3] alkalmazása rávilágított, hogy részletesebb szabályozásra van szükség, és különösen a tagállamok által a közösségi pénzügyi hozzájárulás igénylésének alátámasztására benyújtandó információra vonatkozó követelményeket kell pontosítani.

(4) Az új szabályoknak meg kell határozniuk a tagállamok által a közösségi pénzügyi hozzájárulás iránti kérelmükben szolgáltatandó információt, különösen arra a károsító szervezetre irányuló mentesítési program bizonyítékait, amely tekintetében a növény-egészségügyi ellenőrzési pénzügyi hozzájárulást igényelték.

(5) Az 1258/1999/EK tanácsi rendelet [4] 3. cikke (2) bekezdésének megfelelően a közösségi szabályozással összhangban vállalt állat- és növény-egészségügyi intézkedések finanszírozása az Európai Mezőgazdasági Orientációs és Garanciaalap Garanciarészlegéből történik. Ezen intézkedések pénzügyi ellenőrzése a fenti rendelet 8. és 9. cikkének hatálya alá tartozik.

(6) A 2051/97/EK rendeletet hatályon kívül kell helyezni.

(7) Az e rendeletben meghatározott intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A RENDELETET:

1. cikk

(1) A 2000/29/EK irányelv 23. cikke (4) bekezdésének első albekezdésében előírt rendelkezések sérelme nélkül a tagállamok a 2000/29/EK irányelv 23. cikkének (5) bekezdése szerinti, a növény-egészségügyi ellenőrzésre irányuló közösségi pénzügyi hozzájárulás odaítélése iránti kérelmeit, a fenti irányelv 1. cikkének (4) bekezdésében említett hatóság minden évben, legkésőbb április 30-ig írásban benyújtja az adott évben való vizsgálat céljából az Európai Közösségek Bizottsága, Egészség- és Fogyasztóvédelmi Főigazgatóság, Brüsszel B-1049, Belgium címre.

(2) A kérelmek információt tartalmaznak arról a károsító szervezetre irányuló mentesítési programról, amely tekintetében a növény-egészségügyi ellenőrzési pénzügyi hozzájárulást igényelték, különösen:

a) általános tájékoztatást a kérdéses károsító szervezet megjelenéséről, beleértve a szervezet megjelenésének feltételezett vagy megerősített időpontjára, illetve a megjelenés feltételezett okaira vonatkozó adatokat;

b) a kérdéses károsító szervezet leküzdése érdekében megtett vagy tervezett szükséges intézkedéseket, azok várható időtartamát és a rendelkezésre álló eredményeket, a felmerült vagy várhatóan felmerülő ráfordítások tényleges vagy becsült költségeit, valamint ezeknek a ráfordításoknak az állami alapokból fedezett vagy fedezendő hányadát. Az időtartam nem haladhatja meg a kérdéses károsító szervezet megtelepedésének felfedezésétől számított két évet, kivéve a kellően indokolt eseteket, amikor további két, egy-egy évre szóló kérelem nyújtható be.

2. cikk

(1) Az 1. cikk (1) bekezdése szerinti vizsgálathoz a tagállamok benyújtanak egy dokumentációt, amely a program minden évére vonatkozóan az alábbiakat tartalmazza:

a) a kérdéses károsító szervezet előfordulására vagy megjelenésére vonatkozó értesítés másolata a 2000/29/EK irányelv 16. cikkének (1) vagy (2) bekezdésével összhangban;

b) a kérdéses károsító szervezet megjelenése jellegének, valamint mértékének meghatározására végzett ellenőrzésekkel, vizsgálatokkal és egyéb tevékenységekkel kapcsolatos információk, beleértve az e tevékenységek során alkalmazott módszereket;

c) a megsemmisítés, fertőtlenítés, kipusztítás, sterilizálás és egyéb kezelések elvégzésére vonatkozó hivatalos közlemény, valamint ezek eredményeinek, illetve következményeinek hivatalos leírása és értékelése, beleértve a kezelések során használt módszereket;

d) a bevételkiesés kivételével a 2000/29/EK irányelv 23. cikke (2) bekezdésének c) pontjában meghatározott tiltások, illetve korlátozások miatti pénzügyi veszteségek ellentételezésére történő kifizetések esetén, a folyósított vagy folyósítandó kifizetésekre és azok kiszámítási módszerére vonatkozó hivatalos nyilatkozat;

e) a 2000/29/EK irányelv 23. cikke (4) bekezdésének rendelkezéseivel összhangban a szállítmány azonosítására szolgáló adatok, vagy ha ez nem lehetséges, az azonosíthatatlanság oka.

(2) Ezen felül a tagállamok benyújtják a kérdéses károsító szervezet elleni küzdelemhez szükséges intézkedések elvégzéséhez kifizetett vagy kifizetendő pénzösszegek hozzáadottérték-adó és egyéb adók nélküli listáját, és meghatározzák ezen összegek állami alapokból fedezett hányadát. Minden ilyen intézkedés tekintetében mellékelik a vonatkozó adatokat:

a) vizsgálatok és elemzések esetén összefoglaló táblázatban, feltüntetve többek között a vizsgálatok és elemzések időpontját, helyét és egységköltségét;

b) az (1) bekezdés c) pontja szerinti kezelések esetén a kezelt gazdaságok vagy helyek listáját, valamint a kezelt növények, illetve területek mennyiségét;

c) az (1) bekezdés d) pontja szerinti kifizetések esetén a támogatottak listáját.

3. cikk

(1) A Bizottság minden beérkezett kérelem esetében meghatározza, hogy a növény-egészségügyi intézkedések megfelelőek voltak-e, valamint az intézkedések költsége indokolt-e.

(2) Az érintett tagállam – kérésre – közöl a Bizottsággal minden olyan további információt, amelyet a Bizottság a vizsgálatához igényel.

4. cikk

(1) A Bizottság minden évben legkésőbb szeptember 15-ig összeállítja a figyelembe veendő programok listáját, amelyek így jogosulttá válnak a közösségi pénzügyi hozzájárulásra. A hozzájárulás hatékonyságának és következetességének biztosítása érdekében és a Közösség növény-egészségügyi helyzete alakulásának figyelembevételével a Bizottság rangsorolja a fenti programokat.

A fenti rangsorolásban elsőbbséget élveznek azok a programok, amelyek:

- az egész Közösség érdekeit védik,

- nagyobb valószínűséggel lesznek eredményesek,

- biztosítják a szállítmány azonosítására vonatkozóan kért információt.

(2) Az egyes programokhoz javasolt közösségi pénzügyi hozzájárulás összegét részletező listát a Növény-egészségügyi Állandó Bizottsághoz kell benyújtani. Ha helyénvaló, említeni kell a pénzügyi hozzájárulás degresszivitásának mértékét.

(3) A (2) bekezdésben említett listán szereplő összes programot egyedileg kell jóváhagyni a 2000/29/EK irányelv 18. cikkében megállapított eljárással összhangban. A jóváhagyás tartalmazza a közösségi pénzügyi hozzájárulás mértékét, annak esetleges feltételeit, valamint a hozzájárulás felső határát. A közösségi pénzügyi hozzájárulást nem ítélik oda, ha a 4. cikk (1) bekezdésének rendelkezése szerint meghatározott évenkénti támogatható költségek teljes összege nem haladja meg az 50000 eurót.

5. cikk

A közösségi pénzügyi hozzájárulás valamely jóváhagyott program céljára történő folyósításához a tagállam pénzügyi hozzájárulási igényét – euróban kifejezve – legkésőbb a program jóváhagyásának évét követő év szeptember 30-ig benyújtja a Bizottsághoz.

A tagállam kérelméhez a kifizetéseket bizonyító megfelelő dokumentumokat – például számlákat vagy nyugtákat – kell csatolni.

6. cikk

A 2051/97/EK rendelet hatályát veszti.

7. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet a 2003-tól benyújtott közösségi pénzügyi hozzájárulás folyósítását igénylő kérelmekre vonatkozik.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. június 14-én.

a Bizottság részéről

David BYRNE

a Bizottság tagja

[1] HL L 116., 2002.5.3., 16. o.

[2] HL L 169., 2000.7.10., 1. o.

[3] HL L 287., 1997.10.21., 13. o.

[4] HL L 160., 1999.6.26., 103. o.

--------------------------------------------------